b'\n_START_ARTICLE_\nRen\xc3\xa9 Matou\xc5\xa1ek\n_START_PARAGRAPH_\nRen\xc3\xa9 Matou\xc5\xa1ek (Vukovar, 7. velja\xc4\x8de 1958. - Vukovar, 20. studenoga 1991.), bio je hrvatski haiku-pjesnik, pisac, novinar, glazbenik, esperantist, radio-amater i stomatolog.\n_START_SECTION_\n\xc5\xbdivotopis\n_START_PARAGRAPH_\nRen\xc3\xa9 Matou\xc5\xa1ek rodio se u Vukovaru 7. velja\xc4\x8de 1958. godine. Gimnaziju je poha\xc4\x91ao u Vukovaru. Jedan dio \xc5\xbeivota proveo je i kod djeda i bake u Velikoj Gorici, gdje se preselio 1977. godine po dolasku na studij stomatologije. Od 1985. do 1990. godine kao stomatolog radio je u \xc5\xbdegaru nedaleko Obrovca a godine 1990. vratio se u rodni Vukovar gdje se uklju\xc4\x8duje u ponovno ustrojavanje Dru\xc5\xa1tva "Hrvatski dom" i biva imenovan tajnikom._NEWLINE_Pisao je za Polet, Studentski list, Quorum, Oko, Vukovarske novine i Osje\xc4\x8dki tjednik u kojem je imao stalnu rubriku, pod nazivom "Carski rez", gdje je na satiri\xc4\x8dan na\xc4\x8din opisivao svakodnevnu vukovarsku zbilju. Tijekom Domovinskog rata bio je \xc4\x8dlan Stru\xc4\x8dnog operativnog \xc5\xa1to\xc5\xbeera vukovarske bolnice a tako\xc4\x91er njegov glas \xc4\x8duo se i s valova Hrvatskog radio Vukovara s kojeg je, uz pomo\xc4\x87 jo\xc5\xa1 jednog radio-amatera, prenosio izvje\xc5\xa1\xc4\x87e o stanju u Gradu. Nakon pada grada bio je u koloni koja je odvedena na "Velepromet" i trag mu se izgubio nakon izvo\xc4\x91enja na saslu\xc5\xa1anje iz takozvane stolarije. Njegovi posmrtni ostatci ekshumirani su iz skupne grobnice na vukovarskom Novom groblju, a identificiran je 14. studenoga 2002. godine na Zavodu za sudsku medicinu u Zagrebu. Pokopan je u Aleji hrvatskih branitelja u Vukovaru, 22. studenoga 2002. godine.\n_START_SECTION_\nKnji\xc5\xbeevno stvarala\xc5\xa1tvo\n_START_PARAGRAPH_\nPo\xc4\x8deo je pisati haiku po\xc4\x8detkom 1980-ih godina kada kao mladi stomatolog doseljava u \xc5\xbdegar, u Bukovicu. Godine 1995. uvr\xc5\xa1ten je u antologiju srijemskih pisaca Hrvatska rije\xc4\x8d u Srijemu: antologija srijemskih pisaca (priredio Dubravko Horvati\xc4\x87).'